Magnus, Dei gracia episcopus Aboensis. Amicabili et sincera in Domino salute jugiter premissa. Ex circumspeccionum vestrarum litteris, jam circa festum pasce receptis, sane instelleximus, quod estate preterita quedam naves, onuste sale et aliis bonis mercimonialibus, ad quosdam cives Tarbatenses et Revalienses spectantibus, prope Sandø fuerint intercepte et ipsum sal cum aliis bonis occupatis versus Stokholm et partim versus Abo sint delata, ad quorum recuperacionem instanter nostram sol[l]icitudinem requisistis. Et revera, circumspecti viri et amici precipui, dampna et preoccupacionem civium et amicorum vestrorum eo dolenter ferimus, quo vos serenissimi domini nostri regis fautores et justicie sue credimus zelatores. Et quia conicimus, vestras industrias serenitatem dicti domini nostri ac consiliarios suos super eodem negocio vestris litteris sollicitasse, non dubitamus, eos ad hoc tanto sufficiencius respondisse, quanto clarius eis de facti constat circumstanciis et negocii qualitate. Nos nichilominus ad effectum recuperacionis memoratorum bonorum, in quantum justicia permiserit, favorem et operam nobis possibilem impendemus. In Domino feliciter vigeant vestre industrie circumspecte. Scriptum Abo xxiv die mensis aprilis anno etc. xxviij°, nostro sub secreto. Adress: Providis ac circumspectis viris, proconsulibus ac consulibus civitatis Revaliensis, nobis sincere dilectis amicis, detur.